2022 3 11
LT
Europos Sąjungos oficialusis leidinys
C 115/5
III (Parengiamieji aktai)
EUROPOS CENTRINIS BANKAS EUROPOS CENTRINIO BANKO NUOMONĖ 2021 m. gruodžio 29 d. dėl pasiūlymo dėl reglamento, kuriuo nustatomos suderintos dirbtinio intelekto taisyklės (CON/2021/40) (2022/C 115/05)
Įžanga ir teisinis pagrindas 2021 m. lapkričio 3 d. Europos Centrinis Bankas (ECB) gavo Europos Sąjungos Tarybos prašymą pateikti nuomonę dėl Europos Parlamento ir Tarybos pasiūlymo (1) dėl reglamento, kuriuo nustatomos suderintos dirbtinio intelekto taisyklės (Dirbtinio intelekto aktas) ir iš dalies keičiami tam tikri Sąjungos teisėkūros procedūra priimti aktai (toliau – pasiūlytas reglamentas).
ECB kompetencija teikti nuomonę grindžiama Sutarties dėl Europos Sąjungos veikimo 127 straipsnio 4 dalimi ir 282 straipsnio 5 dalimi, nes pasiūlytame reglamente yra nuostatų, priklausančių ECB kompetencijos sritims, visų pirma tai pasakytina apie ECB uždavinius, susijusius su kredito įstaigų prudencine priežiūra pagal Sutarties 127 straipsnio 6 dalį.
Vadovaudamasi Europos Centrinio Banko darbo reglamento 17 straipsnio 5 dalies pirmuoju sakiniu, Valdančioji taryba priėmė šią nuomonę.
1.
Bendrosios pastabos
1.1.
ECB teigiamai vertina pasiūlyto reglamento tikslą pagerinti vidaus rinkos veikimą nustatant vieną patikimo dirbtinio intelekto (DI) kūrimo, pateikimo rinkai ir naudojimo teisinę sistemą, kurioje būtų paisoma Sąjungos vertybių.
ECB pripažįsta, kad svarbu nustatyti suderintus, būtent DI sistemoms taikomus reikalavimus, siekiant užtikrinti nuoseklią ir aukšto lygmens vienodą svarbių viešojo intereso priežasčių, susijusių su, pavyzdžiui, sveikata, sauga ir pagrindinėmis teisėmis, apsaugą.
1.2.
ECB taip pat pripažįsta vis didesnę DI grindžiamų inovacijų bankų sektoriuje svarbą.
Atsižvelgiant į tarpvalstybinį DI inovacijų bankų sektoriuje pobūdį ir jų diegimo galimybes, ECB, kaip Sąjungos lygmeniu prudencinę priežiūrą vykdanti institucija, tvirtai remia poreikį užtikrinti, kad kredito įstaigos užtikrintų suderintą pasiūlyto reglamento įgyvendinimą tiek, kiek tai yra susiję su prudencine rizika ir prudenciniais reikalavimais.
Lygiai taip pat ir atsižvelgiant į didėjančią DI svarbą, Sąjungos teisės aktų leidėjo prašoma ateityje įvertinti galimybę Sąjungos lygmeniu įsteigti nepriklausomą DI instituciją, atsakingą už suderintą pasiūlyto reglamento taikymą visoje bendrojoje rinkoje atsižvelgiant į konkrečius sveikatos, saugos ir pagrindinių teisių klausimus.
(1) COM (2021) 206 final.